จองคิวตรวจโควิด-19 ด้วยชุด Antigen Test Kit ผ่านแอปพลิเคชัน QueQ ลดการแออัด
นายแพทย์โอภาส การย์กวินพงศ์ อธิบดีกรมควบคุมโรค กล่าวว่า ขณะนี้กรมควบคุมโรค ได้เร่งดำเนินการค้นหาผู้ติดเชื้อโควิด -19 เพื่อให้ผู้ป่วยเข้าสู่ระบบการดูแลรักษาและจำกัดการแพร่ระบาดให้ได้เร็วที่สุด โดยเฉพาะในพื้นที่กรุงเทพฯ และปริมณฑล กรมควบคุมโรคได้จัดจุดตรวจโควิด-19 ไว้ 2 จุดคือ ที่สนามกีฬากองทัพอากาศธูปเตมีย์ จังหวัดปทุมธานี และที่สนามราชมังคลากีฬาสถาน (หัวหมาก) กรุงเทพฯ ซึ่งจะเปิดให้บริการตรวจถึงวันที่ 30 กรกฎาคม 2564 ตั้งแต่เวลา 08.00 น.-18.00 น. ตรวจโดยใช้ชุดตรวจ Antigen Test Kit หากผลเป็นบวก จะตรวจยืนยันผลด้วยวิธี PCR  ขณะนี้ทั้ง 2 จุดตรวจสามารถบริการตรวจได้จุดละ 2,000 คนต่อ ทั้งนี้เพื่อให้การลงทะเบียนคล่องตัวขึ้น ไม่แออัด จึงปรับวิธีโดยมอบหมายให้สถาบันป้องกันควบคุมโรคเขตเมือง ร่วมกับสำนักงานพัฒนารัฐบาลดิจิทัล (สพร.) พัฒนาแอปพลิเคชัน QueQ (แอปฯ คิวคิว ) เป็นระบบลงทะเบียนออนไลน์ ให้ประชาชนที่มีความเสี่ยงใช้นัดหมายเข้ารับบริการตรวจโควิด -19 ล่วงหน้า 1 วัน โดยเปิดลงทะเบียนตั้งแต่เวลา 08.00 น.- 18.00 น. ในช่วงแรกจะสามารถใช้ระบบการจองดังกล่าวได้ที่สนามกีฬากองทัพอากาศธูปเตมีย์ก่อน ส่วนที่สนามราชมังคลากีฬาสถาน (หัวหมาก) กรุงเทพฯ ประชาชนสามารถเดินทางมารับบัตรคิวด้วยตนเอง เพื่อรับบริการตรวจโควิด -19 ประชาชนที่ตรวจพบว่าติดเชื้อ จะได้รับการลงทะเบียนและเจ้าหน้าที่จะทำการคัดกรองอาการว่ามีอาการป่วยอยู่ในระดับใด เพื่อจัดการประสานส่งต่อการดูแลอย่างเหมาะสมและไม่แพร่เชื้อสู่ผู้อื่น เช่น ดูแลรักษาที่บ้าน ชุมชน หรือโรงพยาบาลในพื้นที่ เพื่อลดปัญหาผู้ป่วยล้นเตียง ประชาชนสามารถดาวน์โหลดแอปฯ QueQ ได้ทั้ง google playstore  ,apple store และสแกนผ่านทางคิวอาร์โคด หากมีข้อสงสัยเรื่องขั้นตอนการตรวจโควิด -19  สอบถามข้อมูลเพิ่มเติมได้ที่สถาบันป้องกันควบคุมโรคเขตเมือง โทร. 0 2521 0943-5 และสายด่วนกรมควบคุมโรค โทร. 1422